 Na RICHARD MUNGUTI MAHAKAMA kuu imekataa kusitisha agizo watatu wachunguzwe kwa kueneza chuki cha kikabila. Hata hivyo Jaji Jairus Ngaah aliratibisha kuwa ya dharura kesi iliyoshtakiwa na vuguvugu la Sheria Mtaani na Shadrack Wamboi na kuamuru isikizwe Machi 2,2022. Kesi ya Sheria Mtaani inapinga agizo la Mkurugenzi wa Mashtaka ya Umma (DPP) Noordin Haji kwa Inspekta Jenerali wa Polisi (IG) awachunguze kisha awashtaki Seneta Mithika Linturi (Meru), Mbunge wa Kitutu Chache Kusini Bw Richard Onyonka na Seneta wa Kericho Bw Aaron Cheruiyot kwa kuchochea chuki cha kikabila. Tayari Bw Linturi alishtakiwa katika mahakama ya Nakuru kwa matamshi ya uchochezi katika mkutano uliohudhuriwa na kuhutubiwa na Naibu wa Rais William Ruto miongoni mwa viongozi wengine. Ni wakati wa mkutano Bw Linturi alitamka maneno ya “madoadoa” Katika kesi hiyo wakili Samuel Chelongo anasema masuala ya uchunguzi wa matamshi ya chuki ni jukumu la tume ya uuwiano wa kitaifa (NCIC) na wala sio DPP au IG ama Idara ya uchunguzi wa uhalifu (DCI). Jaji Ngaah aliagiza kesi hiyo ikabidhiwe DPP na washtakiwa wenzake IG ,DCI na NCIC katika muda wa siku saba kuanzia Januari 17.2022. Kupitia barua za Januari 8, 10, 11 na 14 2022, DPP aliagiza wanasiasa hao watatu wachunguzwe na kesi zao kuwasilishwa kortini mara moja. Sheria mtaani inasema sheria nambari 12 ya NCIC ya 2008 imeipa tume hiyo nguvu ya kuchunguza na kumfungulia mashtaka yeyote anayeeneza matamshi ya chuki miongoni mwa jamii mbali mbali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  